**Upute za prijave na Višnjanske edukacijske programe (VEP) 2020.**

**Molimo da prije ispunjavanja prijave pažljivo pročitate upute. Prijave koje ne budu ispunjene u skladu s uputom i bez sve potrebne dokumentacije neće biti uzete u razmatranje.**

**O Višnjanskim edukacijskim programima**

Višnjanski edukacijski programi (VEP) su rezidencijalni kampovi i škole namijenjene visokomotiviranim učenicima koje zanimaju znanosti i tehnologije. Nositelji VEP-a su Znanstveno edukacijski centar Višnjan i Astronomsko društvo Višnjan. Programi se odvijaju u manjim grupama (5-7), gdje sudionici pod vodstvom mentora timski rade na rješavanju najčešće interdisciplinarnog problema (projekta). Projektni rad je značajnije širi od školskog gradiva, zanimljiviji, dinamičan, ali ne i oslobođen od poteškoća – npr. repetitivnog mjerenja/prikupljanja podataka, rada u timu, istraživanja literature, izazova s mjernim uređajima i sl.

U relativno kratkom trajanju programa, podrazumijeva se da će se raditi intenzivno i puno, s malo pauza i „slobodnog vremena“.

Od sudionika očekujemo da su:

* samostalni (mogu funkcionirati bez roditelja i brinuti o sebi)
* zainteresirani za samostalni, grupni i mentorski rad na izazovnim problemima
* dobri u školskom gradivu iz područja interesa
* tolerantni prema drugima i različitima od sebe
* žele provesti 4 ili 7 dana radeći mnogo na projektu
* motivirani pratiti zahtjevan program, s malo pauza

**Organizacija rada**

Motivirani višegodišnjim rastom interesa i željom da što većem broju djece i mladih omogućimo sudjelovanje u Višnjanskim edukacijskim programima isti se provode tijekom cijele godine. Osim znatno većeg broja sudionika koje ćemo moći primiti, vjerujemo da će ova promjena unaprijediti kvalitetu programa koji mogu biti fleksibilniji i raznovrsniji, kako bismo što bolje odgovorili na interese i potrebe sudionika. Ove novine donose i prilagodbe u načinu prijave i organizaciji programa.

*Prijavljeni kandidati koji nikada nisu sudjelovali na našim programima* konkuriraju za sudjelovanje na **četverodnevnim programima koji se održavaju u travnju, svibnju i listopadu 2020.** Cilj programa je da sudionici upoznaju način rada na VEP-u i usvoje neka znanja i vještine potrebne za naprednije projekte, te procijene žele li sudjelovati na takvim programima.

*Kandidati koji su u prethodnim godinama sudjelovali na VEP-u* konkuriraju za **sedmodnevne programe koji se održavaju u razdoblju od lipnja do kolovoza 2020. i siječnju 2021.** Iznimka su programi za učenike/ce 3. i 4. razreda osnovne škole, koji traju 4 dana.

Na žalost, još nismo u mogućnosti primiti sve kandidate koji se prijave na programe, zbog ograničenih smještajnih i radnih kapaciteta.

**Prijava**

Prijava za Višnjanske edukacijske programe sastoji se od:

1. prijavnog formulara, „**prijavnice**“ u .doc formatu **ili** [Google Forme](https://forms.gle/YgLUt5L2nJMzgS3P7)
2. **dodatne dokumentacije** – obavezne neovjerene preslike zadnje svjedodžbe;

neobavezni – npr. istraživački, projektni ili umjetnički radovi

1. **pisma preporuke**, koje u Centar šalje direktno osoba koja ga piše. Odnosi se samo za učenike koji nisu sudjelovali u posljednje 3 godine na rezidencijalnim programima u Višnjanu

*odnosno*

**izvješće s programa**, za sudionike koji su tijekom 2019. godine prvi puta sudjelovali na programima.

Prijavnicu je moguće poslati na dva načina

* ispunjavanjem [Google forme](https://forms.gle/YgLUt5L2nJMzgS3P7) **ili** u .doc formatu
* slanjem klasičnom poštom tako da se prijavnica ispuni računalom ili rukom, kemijskom olovkom, i s prilozima pošalje na adresu:

Znanstveno edukacijski centar Višnjan, Istarska 5, 52463-HR, Višnjan **(s napomenom „PRIJAVNICA“)**

Oba načina slanja prijave su prihvatljiva, ako je ista poslana s krajnjim rokom (pečatom pošte) **07.03.2020. do ponoći.**

***Prijavnice koje nisu poslane ili putem Google Forme ili klasičnom poštom; nisu poslane do krajnjeg roka ili ne sadrže svu traženu dokumentaciju neće biti uzete u razmatranje!***

**Napomena:** Nije potrebno slati prijavu i Google Formom i klasičnom poštom, jedna prijavnica će biti dovoljna. U slučaju da se s iste adrese šalje više prijavnica (npr. braća), slobodno sve prijave pošaljite u istoj kuverti.

**Točnost podataka**

U prijavnici je potrebno ispuniti sva predviđena polja osim ako to nije drugačije navedeno.

Roditelj/skrbnik svojim potpisom garantira za točnost navedenih podataka i informiranost oko načina i organizacije rada.

**Pismo preporuke**

Pismo preporuke za kandidata/kandidatkinju koj/a nije sudjelovao/la na programima može napisati učitelj/ica, mentor/ica, psiholog/pedagog, voditelj/ica izvanškolskih aktivnosti koje kandidat polazi i slične osobe. Podrazumijevamo kako roditelji neće pisati pismo preporuke za svoju djecu, iako su im u nekoj od gore navedenih uloga.

Pismo preporuke kandidati/roditelji trebaju zatražiti od preporučitelja usmeno ili pismeno (koristeći univerzalnu molbu za pismo preporuke, na kraju ovog dokumenta), zajedno s formularom za pisma preporuke.

Pismo preporuke je povjerljiv dokument koji obvezuje sve koji dođu u kontakt s njim na čuvanje i zaštitu iznesenih informacija. Pismo preporuke, **ovjereno potpisom osobe koja ga piše i pečatom ustanove** šalje se direktno na adresu Znanstveno edukacijskog centra s napomenom „Pismo preporuke“.

**Zaštita podataka**

Kao i posljednjih 30 godina, prijavnice, pisma preporuke i sve ostale osobne informacije štitimo od trećih osoba. Stupanjem "GDPR-a" na snagu, procedure zaštite smo i popisali.

Informacije iz prijavnica dostupne su Povjerenstvu za prijave. Nakon obrade i formiranja popisa sudionika koji će biti pozvani, bit ćete kontaktirani s informacijom na način označen u prijavnici.

Vaše osobne podatke poput imena, prezimena, adrese i OIB-a, odnosno podatke Vaših roditelja koristit ćemo za izdavanje ponude/računa.

Kompletna prijavna dokumentacija čuva se trajno s ograničenim pristupom. Sve dodatne informacije koje ćemo Vas tražiti prije dolaska na program (poput informacija oko alergija i sl.) uništavamo nakon završetka programa, što je objašnjeno na dotičnim dokumentima.

Za sve dodatne informacije oko zaštite osobnih podataka možete nam se obratiti na kontakte.

**Pregled prijava**

Pregled pristiglih prijava i preporuka vrši Povjerenstvo za prijave, koje sastavlja listu pozvanih sudionika za pojedine programe, a prema mogućnostima organizacije. Planirani datumi slanja rezultata prijava, te datuma održavanja programa su:

* 10.04. za programe koji se održavaju u travnju i svibnju
* 20.05. za programe koji se održavaju od lipnja – kolovoza
* 10.06. za programe koji se održavaju u listopadu i siječnju

Kako je broj zainteresiranih kandidata višestruko veći od broja mjesta na programima kojima raspolažemo, sama prijava ne garantira poziv na programe.

Svaka pristigla prijava detaljno se razmatra i boduje prema standardiziranim kriterijima Centra te se formira lista pozvanih kandidata. Kriteriji uključuju interes za STEM područje, zainteresiranost i na prethodnim programima pokazana aktivnost kandidata, dosadašnji rad i dosljednost... Nakon formiranja liste pozvanih kandidata, šalju se obavijesti na preferirani način komunikacije (naveden u prijavnici).

**NAPOMENA**

**Sudionici dolaze na Kamp isključivo prema pozivu organizatora. Sama prijava ne garantira poziv. Redoslijed pristizanja prijavnica (a pristiglih u predviđenom roku) ne utječe na poziv.**

**Nepotpune, zakašnjele i ne adekvatno poslane prijavnice neće se razmatrati.**

**KOTIZACIJA**

Kotizacija za nove sudionike koji sudjeluju na **četverodnevnim programima iznosi 1600 HRK**, dok je za nerezidente 300 EUR.

Kotizacija za sudionike koji sudjeluju na **sedmodnevnim programima iznosi 2600 HRK**, dok je za nerezidente 500 EUR.

Kotizacijom su pokriveni svi troškovi boravka, prehrane, radnih i potrošnih materijala, nadzora i skrbi, izleta… Roditelji su dužni sami organizirati prijevoz do i od Višnjana u dogovoreno vrijeme, uz mogućnost transfera u našoj organizaciji od Pazina ili Poreča do Višnjana i nazad. Navedene kotizacije iznose oko 50% ekonomske cijene. Ostatak do punog iznosa podmiruje se kroz projektna, sponzorska i donatorska sredstva.

Plaćanje:

Kotizaciju se plaća isključivo prema izdanoj ponudi. Kotizacija je plativa u 2 rate. Obje rate trebaju biti uplaćene prije dolaska na kamp.

**Umanjenja kotizacija i stipendije**

Imajući na umu ekonomsku situaciju u državi, Centar permanentno radi na ciljanom prikupljanju donacija i sponzorstva za umanjenje kotizacija onima kojima je to najpotrebnije.

Do otvaranja prijava, zahvaljujući Udruzi profesionalnih voditelja projekata (PMI Hrvatska) i pojedincima koji su odlučili ostati anonimni raspolažemo s **10 cjelokupnih školarina za sudionike**. Cjelokupna školarina pokriva ekonomski trošak škole. Uz to, za **5 kandidata s prebivalištem na području Karlovačke županije**, Rotary Club Karlovac osigurao je sredstva za cjelokupne kotizacije.

Ako sudionik/ca dolazi iz obitelji koja je korisnik nekog oblika dječjeg doplatka ili socijalne pomoći, ili su roditelji nezaposleni uz pisanu zamolbu i odgovarajući dokaz (rješenje o dječjem doplatku, potvrda sa Zavoda za zapošljavanje), iznos kotizacije može se smanjiti ili u potpunosti ukinuti, ovisno o mogućnostima Centra i količini zatraženih smanjenja kotizacija.

Zamolbe za umanjenja i/ili potpuna oslobođenja od plaćanja kotizacija primaju se **nakon** objave rezultata tj. poziva na programe, te **ne utječu na poziv kandidata.**

Potičemo sudionike i roditelje da se sa zamolbom za sufinanciranjem obrate lokalnim poduzećima, upravi, školi i sl. Centar će rado izdati popratno pismo da je sudionik pozvan na programe.

**Ukoliko je visina kotizacije ili dvokratno obročno plaćanje jedina ili presudna prepreka za dolazak na programe, na pisanu zamolbu roditelja a prema procjeni voditelja Kampa može biti dogovoren drugačiji model, također nakon objave rezultata.**

NAPOMENA:

**Što ako ste zakasnili s prijavom, nije bilo mjesta i niste ušli u kvotu?**  
Ništa strašno! Mnogo je sudionika, trenutačnih mentora, pa čak i zaposlenika koji nisu bili pozvani na programe u prvoj godini prijave. Postoji mnogo načina komunikacije, s mentorima, vašim vršnjacima,  pristup informacijama je danas trenutan, a samoučenje caruje. Svima koji prođu kroz programe, ili ne, preporučujemo da odluče ove godine odraditi neki svoj znanstveno/tehnološki projekt i usput nadopuniti bazna znanja i steći nove vještine, prema interesima. Biti će nam drago da nam se javite emailom ako zapnete ili vam možemo pomoći s davanjem kontakta.

**DODATNE INFORMACIJE**

Za sve dodatne informacije možete se obratiti na e-mail **edu@sci.hr.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ovdje upisati naziv Ustanove i osobe od koje se traži pismo preporuke)

ZAMOLBA ZA IZDAVANJEM PISMA PREPORUKE

Poštovani kolege,

Vaš učenik/ca \_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_ kandidira se za sudjelovanje na Višnjanskim edukacijskim programima. Kako bismo mogli izvršiti pregled prijava kandidata koje ne poznajemo, tj. koji nisu sudjelovali na našim programima, potrebna nam je Vaša pomoć.

Ovim putem Vas molimo da za Vašeg učenika/cu napišete pismo preporuke prema formi za pismo preporuke, ovjerite ga Vašim potpisom i pečatom Ustanove, te pošaljete na našu adresu **klasičnom poštom** i naznakom "PISMO PREPORUKE" do 08. ožujka.

U prilogu ove Zamolbe nalazi se obrazac pisma preporuke s uputama. Naglašavamo kako je pismo preporuke dostupno samo Povjerenstvu za pregled prijava.

Unaprijed hvala,

Znanstveno edukacijski centar Višnjan/Astronomsko društvo Višnjan

Ime i prezime učenika/ce: Ime i prezime zakonskog zastupnika/ce:

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis učenika/ce: Potpis zakonskog zastupnika/ce:

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj dokument izrađen je na računalu, te je valjan bez potpisa i pečata organizatora Višnjanskih edukacijskih programa.